Ο ΙΡΑΝΙΚΟΣ ΚΙΝΗΜΑΤΟΓΡΑΦΟΣ
Τις τελευταίες δεκαετίες του 20ου αιώνα, το Ιράν παρουσίασε ταινίες από σκηνοθέτες - δημιουργούς, οι οποίοι υιοθέτησαν νεορεαλιστικά μοντέλα στα σενάριά τους και στην κινηματογράφηση, για να αφηγηθούν ιστορίες που μας θυμίζουν αντίστοιχα τον ιταλικό νεορεαλισμό στην Ευρώπη, αμέσως μετά τον Β΄ Παγκόσμιο Πόλεμο. Στοιχεία της παράδοσης και ο τρόπος που αυτά έχουν περάσει στην καθημερινότητα, η σημερινή δύσκολη ακόμη θέση της γυναίκας στο Ιράν, είναι κάποια από τα βασικά θέματα που επανέρχονται σ’ αυτές τις ταινίες.

Εμφανίζονται οι εξαιρετικοί σκηνοθέτες: 
Αμπάς Κιαροστάμι (1940-2016).

Μαγίντ Μαγιντί (γενν.1959)  με τα Παιδιά του {Παραδείσου (Children of heaven 1998) (https://www.youtube.com/watch?v=3-oLUcKJ27A). 
Τζαφάρ Παναχί (γενν. 1960) με την ταινία Ο Κύκλος (The circle 2000) (https://www.youtube.com/watch?v=mOjzUaBgCKA)
 Μοχσέν Μαχμαλμπάφ (γενν. 1957) Με το Κανταχάρ (Kandahar 2001) 
Η κόρη του Σαμίρα Μαχμαλμπάφ (γενν. 1980) το Μήλο (The apple, 1998) 
Παρβίζ Κιμιγιαβί (γενν. 1939) (The garden of stones, 1976)
Αμίρ Ναντερί (γενν. 1946) (The runner, 1985) (https://www.youtube.com/watch?v=3QtOJZHRPPM) 

Αμπολάφζλ Τζαλιλί  (γενν. 1957) (Det means girl, 1984)
Μαχμούντ Ραχμανί (γενν. 1980) (Gagola, 2003)
Ασγκάρ Φαραντί (γενν. 1972) (A separation, 2011) (https://www.youtube.com/watch?v=bV-45GFCJlk) 

Χουσεϊν Σαχαμπί (γενν. 1967) (The bright day, 2013).

Αμπάς Κιαροστάμι 
Ο Αμπάς Κιαροστάμι (1940-2016), σημαντικότερος όλων, επηρέασε με το έργο του τους συμπατριώτες του. Γυρίζει απλές ιστορίες, που αντλεί από την καθημερινότητα της πατρίδας του για να μιλήσει για πανανθρώπινα θέματα. Χρησιμοποιεί ερασιτέχνες ηθοποιούς και πραγματοποιεί γυρίσματα με την κάμερα στο χέρι. Η αισθητική του είναι μια σύγχρονη εκδοχή νεορεαλισμού με ποιητικά στοιχεία.
Το 1994 γυρίζει την ταινία Μέσα στους ελαιώνες (https://www.youtube.com/watch?v=EHyhKCSq4Yg&list=PL5gsv9yLVj-Cwq1YNWIONlO7LziX1Z_9s&index=9&t=0s), όπου κινηματογραφεί έναν κόσμο ακόμη παρθένο και απλοϊκό για τον σημερινό δυτικό άνθρωπο. Χρησιμοποιεί το μοντέλο του κινηματογράφου μέσα στον κινηματογράφο, με τον πιο απλό και, συγχρόνως, ποιητικό τρόπο.
Μέσα στις δεκάδες ταινίες που σκηνοθέτησε ο Κιαροστάμι, εξέχουσα θέση έχει Η γεύση του κερασιού (1997) (https://www.youtube.com/watch?v=UYVNKERl7ZQ). Μια ταινία δρόμου που την καθοδηγεί η έρευνα ενός μελλοντικού αυτόχειρα, ο οποίος ψάχνει κάποιον να τον θάψει, έναντι αδρής αμοιβής. Οι διάλογοι προωθούν, με απλό και ντοκιμαντερίστικο στιλ με ποιητικά στοιχεία, την ιδέα ότι είναι δικαίωμα κάθε ατόμου να αποφασίζει για τη μοίρα του, αλλά και ότι η ζωή τελικά είναι πραγματικά όμορφη. 
Ο Κιαροστάμι δημιουργεί το 1999 την εξαιρετική ταινία Ο άνεμος θα μας πάρει (https://www.youtube.com/watch?v=Te7ju5vC038). Τα τελευταία χρόνια γυρίζει διεθνείς παραγωγές σε Δύση και Ανατολή: το 2010 στην Ιταλία την ενδιαφέρουσα ταινία Γνήσιο αντίγραφο με πρωταγωνίστρια την Ζιλιέτ Μπινός και το 2012 στο Τόκιο το Like someone in love (Κάτι σαν έρωτας) (https://www.youtube.com/watch?v=PWIuOq74Wak). Ο Κιαροστάμι, αληθινός καλλιτέχνης, πέρα από τις ταινίες και τα ντοκιμαντέρ, έκανε εκθέσεις φωτογραφίας με διεθνή αναγνώριση, εξακολούθησε να γυρίζει επιτυχημένες ταινίες μικρού μήκους με ψάξιμο στις δομές και στο στιλ και έγραφε ποίηση μέχρι το τέλος της ζωής του.
